Ester Larsen (V), 2004-04-23:
Tak til ministeren, både for den skriftlige og mundtlige redegørelse for kulturpolitikkens sigtelinjer.
Med denne kulturdebat har vi ønsket at sætte fokus på de værdier, regeringen bygger kulturpolitikken på, og på dens sigtelinjer.
For Venstre er det vigtigt, at kulturpolitikken bygger på frisind.
Vi er uhyre bevidste om, at det præcis er den frie kunst og den frie tanke, der danner skel mellem demokratiske lande og totalitære og fundamentalistiske regimer.
Respekten for forskellighed er en anden grundværdi, der sikrer dynamik, spænding og inspiration.
Skal tendenserne opsummeres i meget kort form, kunne det måske lyde således: 1970'erne satsede på bredden, 1980'ernes kulturpolitiske tendens var præget af en instrumentalisering
af kulturen, mens 1990'erne stod i begivenhedskulturens tegn.
I vores årti er globaliseringen den store udfordring.
Med globaliseringen øges vort behov for at fastholde og udvikle vores egen identitet.
Det betyder, at vi skal være fortrolige med vores egen danske og europæiske kulturarv for at have et bevidst udgangspunkt i samspillet med andre folk og kulturer.
Netop fortrolighed med vores egen kultur og åbenhed over for omverdenens har tidligere sikret dansk kultur evnen til at optage kulturelle impulser og rigdomme udefra.
Formidling og bevaring af kulturarven er meget central for Venstre.
Vi glæder os derfor over de 40 mio. kr., hvormed vi årligt har sikret bevarelsen.
Men skal vi magte globaliseringen, der ikke bare udfordrer vores kultur, men også vores arbejdspladser, så skal vi mere end det.
Vi skal understøtte udviklingen af kulturelle kompetencer og kreativitet.
De kunstneriske talenter og de skabende kræfter skal udvikles, og høj kvalitet i uddannelse er nødvendig.
Derfor har vi øget bevillingerne til de kunstneriske uddannelser.
Talentet skal efter uddannelse understøttes med arbejdslegater, rejselegater og anden støtte; kunststøtte er et centralt element i kulturpolitikken, men kunststøtte skal ikke være almisse og bør ophøre, hvis den kunstneriske kvalitet ikke er tilstrækkelig høj.
Statens kunststøtte formidles gennem det nye Kunstråd, hvis handlingsplan jeg er meget glad for.
Der er mange initiativer og eksempler på fornyelse.
Den gennemførte forenkling bevirker, at den statslige støtte til kunst bedre kan modsvare tidens behov.
Kl. 9.15 Statens Kunstfond har gennem et halvt århundrede udgjort rygraden i den statslige støtte til skabende kunstnere.
Venstre har altid bakket op om Kunstfonden og dens livsvarige ydelser.
Vi finder, at det er en rigtig tanke, at samfundet viser taknemmelighed over for de væsentlige bidragydere til dansk kunst.
Det er et ridderslag at blive fundet værdig til en livsvarig ydelse.
Venstre vil være åben over for en omlægning, der betyder, at de livsvarige ydelser gives et økonomisk løft, mod at antallet reduceres.
I Venstre finder vi, at børnekulturen er mindst lige så betydende som kultur for voksne.
Vi ønsker, at landets mange kulturinstitutioner skal spille en mere central rolle i kulturformidlingen til børn, og at der skabes mere dynamik, udvikling og synergi imellem og på tværs af kulturområder og institutioner.
Venstre kan tilslutte sig regeringens sigtelinjer.
Jeg skal herefter på vegne af Venstre, Det Konservative Folkeparti og Dansk Folkeparti fremsætte følgende: